Möödunud ööpäeval registreeriti Politsei- ja Piirivalveametis 72 avaldust ja teadet kuritegudest. Nende hulgas oli 39 varavastast kuritegu, sealhulgas 30 vargust. Registreeriti kuus inimvigastustega liiklusõnnetust, milles hukkus üks ja sai vigastada kuus inimest. Tabati 12 alkoholi- ja üks narkojoobes sõidukijuht.
PÕHJA PREFEKTUUR
Tallinn
Kehalised väärkohtlemised
6. mail teatati politseile peretülist Linnamäe teel, mille käigus läks 54-aastane mees kallale 71-aastasele naisele, tekitades talle valu ja kehavigastusi. Mees peeti politseinike poolt kinni ja toimetati jaoskonda.
6. mail teatati politseile kallaletungist Toompuiesteel, mille käigus tekitas seni tuvastamata mees valu 30-aastasele mehele.
Vargused
6. mail alustati menetlust selles, et Kopli tänaval asuva kortermaja trepikojast varastati jalgratas väärtusega 400 eurot.
6. mail alustati menetlust selles, et Pelguranna tänaval asuva kortermaja trepikojast varastati jalgratas väärtusega 300 eurot.
6. mail alustati menetlust selles, et Suurtüki tänaval asuva maja hoovist varastati kolm jalgratast. Kahju ligikaudu 400 eurot.
6. mail alustati menetlust selles, et Tihase tänaval asuvast korterist varastati 39-aastase mehe rahakott ning korteris olnud sularaha. Kahju ligikaudu 1200 eurot.
6. mail teatati politseile vargusest Raadiku tänaval asuva kortermaja keldrist erinevaid esemeid. Kahjusumma ligikaudu 200 eurot.
Harjumaa
Kehalised väärkohtlemised
6. mail teatati politseile kaklusest Jõelähtme vallas, mille käigus läks mees kallale 35-aastasele mehele, tekitades talle valu ja kehavigastusi. Ohver toimetati haiglasse tervisekontrolli.
6. mail teatati politseile Maardu linnas toimunud tülist, mille käigus läks 42-aastane mees kallale 62-aastasele mehele, tekitades talle valu ja kehavigastusi. Ohver toimetati kiirabiga haiglasse ning ründaja peeti politseinike poolt kinni ja toimetati jaoskonda.
Vargused
6. mail alustati menetlust selles, et Jõelähtme vallas varastati avalikust kohast välikäimla. Kahju ligikaudu 500 eurot.
6. mail alustati menetlust selles, et Maardu linnas Keemikute tänaval asuva kortermaja trepikojast varastati jalgratas. Kahju ligikaudu 350 eurot.
LÕUNA PREFEKTUUR
Tartumaa
Kehaline väärkohtlemine
6. mai õhtupoolikul sai politsei väljakutse Tartus Tähe tänava korterisse, kus olid elukaaslased kaklema läinud. Politsei pidas 49-aastase mehe kuriteos kahtlustatavana kinni. 43-aastasele naisele anti esmaabi kohapeal. Juhtunu üksikasju selgitab politsei kriminaalmenetluses.
IDA PREFEKTUUR
Lääne-Virumaa
Omastamine
6. mail teatati politseile, et Rakvere vallas ostukeskuse ees omastati käekott, tekitades kannatanule materiaalset kahju ligikaudu 300 eurot. Juhtunu täpsemad üksikasjad selgitatakse kriminaalmenetluse käigus.
Ida-Virumaa
Kehalised väärkohtlemised
6. mail sai politsei väljakutse Narvas Kangelaste prospekti majja, kus trepikojast leiti 61-aastane tervisekahjustusega mees. Politsei pidas kahtlustatavana kinni 50-aastase mehe.
6. mail sai politsei väljakutse Kohtla-Järve Ravi tänava korterisse, kus 40-aastane mees lõi oma 41-aastast elukaaslast, tekitades talle füüsilist valu. Politsei pidas mehe kahtlustatavana kinni.
Ähvardamine
6. mail sai politsei väljakutse Narva A.Pukini tänava korterisse, kus alkoholijoobes 38-aastane mees ähvardas 57-aastast naist. Võimalik teo toimepanija on politseile teada.
Vargused
6. mail teatati politseile, et Narvas Vaarika tänava suvilakuurist varastati ajavahemikul 04. - 06. mai aia- ja käsitööriistu, tekitades materiaalset kahju ligikaudu 1165 eurot.
6. mail teatati politseile, et Sillamäel Kesk tänaval tungis 39-aastane mees omaniku loata korterisse ning varastas seal olevaid tööriistu. Tekitatud kahju on täpsustamisel. Politsei pidas mehe kahtlustatavana kinni.
Juhtumid piiril
6. mail avastas Vasknarva kordoni patrull Peipsi järvelt püügile asetatud tähistamata nakkevõrgu, mis eemaldati püügilt. Nakkevõrk võeti kordonisse hoiule.
6. mail pidasid Narva kordoni patrullid kinni 1968. aastal sündinud Eestis elava Venemaa Föderatsiooni kodaniku, kes püüdis kala Narva elektrijaama soojaveekanalis, kus kalapüük on keelatud kuni 15. maini. Mehele määrati rahatrahv.
LÄÄNE PREFEKTUUR
Järvamaa
Vargused
5. mail alustati kriminaalmenetlust selles, et Türil varastati ehitusjärgus oleva hoone territooriumilt elektritöörist. Vargusega tekitati kahju ligi 2000 eurot.
5. mail sai politsei teate, et Paides asuvalt kinnistult varastati mesilastarudest raamkärgi koos mesilasperedega. Vargusega tekitati kahju ligi 2400 eurot.
Läänemaa
Kehaline väärkohtlemine
6. mail sai politsei teate, et Haapsalus Haudejaama teel lõi 47-aastane mees ühise alkoholi tarvitamise käigus 57-aastast meest, kes sai viga. Politsei pidas 47-aastase mehe juhtunus kahtlustatavana kinni.
Pärnumaa
Vargused
6. mail sai politsei teate, et 5. mail ja 6. mail möödus varem sarnaste tegude eest karistatud 27-aastane naine Pärnus Papiniidu tänaval asuvas kaupluses kassadest kauba eest tasumata. 6. mail jäi tegu lõpule viimata, ses kaupluse töötajad pidasid naise kinni ja andsid ta üle politseile.
6. mail sai politsei teate, et Kilingi-Nõmmes siseneti elumaja kõrvalhoonesse ja varastati plaadilõikur. Vargusega tekitati kahju ligi 1400 eurot.
Saaremaa
Ähvardamine
6. mail sai politsei teate, et Saaremaa vallas Suur-Randvere külas ähvardas alkoholi tarvitanud 31-aastane naine 50-aastast naist. Politsei pidas 31-aastase naise juhtunus kahtlustatavana kinni.
Alustatud kriminaalmenetluste kohta saab lisainfot vastava ringkonnaprokuratuuri pressiesindajalt.
Allikas: Politsei- ja Piirivalveameti teade